अष्टाङ्गहृदयम्

अष्टाङ्गहृदयम्, आयुर्वेद का प्रसिद्ध ग्रंथ है। इसके रचयिता महर्षि लघु वाग्भट हैं। इसका रचनाकाल ५०० ईसापूर्व से लेकर २५० ईसापूर्व तक अनुमानित है। इस ग्रन्थ में औषधि (मेडिसिन) और शल्यचिकित्सा दोनो का समावेश है। यह एक संग्रह ग्रन्थ है, जिसमें चरक, सुश्रुत, अष्टांगसंग्रह तथा अन्य अनेक प्राचीन आयुर्वेदीय ग्रन्थों से उद्धरण लिये गये हैं। वाग्भट ने अपने विवेक से अनेक प्रसंगोचित विषयों का प्रस्तुत ग्रन्थ में समावेश किया है। चरकसंहिता, सुश्रुतसंहिता और अष्टाङ्गहृदयम् को सम्मिलित रूप से वृहत्त्रयी कहते हैं। अपनी विशेषताओं के कारण यह ग्रन्थ अत्यन्त लोकप्रिय हुआ।

अष्टांगहृदय  में आयुर्वेद के सम्पूर्ण विषय- कायचिकित्सा, शल्यचिकित्सा, शालाक्य आदि आठों अंगों का वर्णन है। उन्होंने अपने ग्रन्थ के विषय में स्वयं ही कहा है कि, यह ग्रन्थ शरीर रूपी आयुर्वेद के हृदय के समान है। जैसे- शरीर में हृदय की प्रधानता है, उसी प्रकार आयुर्वेद वाङ्मय में अष्टांगहृदय, हृदय के समान है। 

 तेभ्योऽतिविप्रकीर्णेभ्यः प्रायः सारतरोच्चयः ।
 क्रियतेऽष्टाङ्गहृदयं नातिसङ्क्षेपविस्तरम् ॥ -- अष्टाङ्गहृदयम - ४
(अर्थ:  इधर-उधर (प्रकीर्ण) विक्षिप्त उन प्राचीन तन्त्रों में से उत्तम से उत्तम (सार) भाग को लेकर यह संग्रह किया गया है। इस संग्रह ग्रंथ का नाम अष्टांगहृदय है। इसमें वर्णित विषय न अत्यन्त संक्षेप से और न अत्यन्त विस्तार से कहे गये हैं।)

कुछ विद्वान अष्टाङ्गसंग्रह और अष्टाङ्गहृदय एक ही वाग्भट की रचना स्वीकार करते हैं, उनमें अरुणदत्त एवं इन्दु हैं। इन्दु अष्टाङ्गहृदय को पहले और अष्टङ्गसंग्रह को बाद की रचना मानते हैं। परन्तु अन्य सभी मतों के अनुसार अष्टाङ्गसंग्रह की रचना पहले हुई थी। अष्टयङ्गसंग्रह में भाषा की कठिनता है तथा विषय विस्तृत है जबकि अध्यङ्गहृदय की भाषा सरल तथा स्पष्ट है। संग्रह की भाषा कठिन, अनेक
छन्दों वाली, ऐतिहासिक भौगिलिक और सामाजिक है। ग्रन्थ की कठिनता विषयों का विस्तार ही है। जबकि अष्टाङ्गहृदय
संक्षिप्त, सरल और केवल पद्यमय है। इसकी सरलता के कारण इसका प्रचार अधिक हो गया।

विशेषताएँ
अष्टाङ्गहृदय आयुर्वेद का सार कहना अनुचित नहीं होगा। इसमें चिकित्सा सम्बन्धी सभी तथ्यों के व्यवहारिक पक्ष का समावेश किया गया है। कुछ तथ्यों का उल्लेख निम्नवत् है-

 द्रव्य-प्रकरण में नये और विशिष्ट द्रव्यों का उल्लेख मिलता है जैसे-आर्क्टिका और गृञ्जनक।

 रोग के अनुसार द्रव्यों का वर्णन भी ग्रन्थ के अन्त में प्राप्त होता है, जैसे - प्रमेह में आमलकी, प्लीहामय में पिप्पली, वातरक्त में गुडूची, वातकफज विकारों में हरीतकी, ज्वर में मुस्तापर्पटक आदि।

 स्नेहनविधि प्रकरण में सात स्नेहन द्रव्यों का उल्लेख प्राप्त होता है जो अष्टाङ्गसंग्रह में प्राप्त नहीं होता है।

 मर्मों की संख्या 6 बताई है, इसमें धमनीमर्म प्रथक् है।

 अनेक नए योग नेत्ररोगों के लिए प्राप्त होते हैं जैसे तिमिररोग में गन्धकयुक्त अञ्जन तथा पादरयुक्त अञ्जन विशिष्ट हैं।

 रसायन प्रकरण में अनेक प्रचलित द्रव्यों वराहीकन्द, गोक्षुर, शुण्ठी आदि द्रव्य वर्णित हैं। वाजीकरण में उच्चा के प्रयोग को बताया है।

 चिकित्सा-प्रकरण में अनेक योग है जैसे- अतिसार में दाडिमाष्टक चूर्ण, उदर में अयस्कृति, पाण्डु में मण्डरवटक आदि।

 यन्त्रप्रकरण में शल्यनिर्धातिनी नाडी तथा अश्मरीहरण यन्त्र का वर्णन है। 

 सूत्रस्थान में 30 अध्याय है। दिनचर्या, ऋतुचर्या, द्रव्यगुणविज्ञान, का विस्तृत वर्णन है।

 शल्यविधि, शल्य आहरण (शरीर में चुभे धातु के टुकड़े को शस्त्र से निकालना), शिरा वेध (रक्त को वहन करने वाली शिरा का वेध करना) आदि का वर्णन है।

 अष्टांगहृदय पद्यमय है जबकि अष्टांगसंग्रह गद्य एवं पद्य दोनों रूप में है।

 वाग्भट्ट संहिता में चरकसंहिता और सुश्रुतसंहिता, भेलसंहिता के विषय संग्रहित है।

 मद्यपान के लिए सुन्दर श्लोकों का वर्णन किया गया है। इस संहिता में बौद्ध धर्म की विशेषता दिखाई देती है। महामयुरीविद्या का भी उल्लेख है।

 वाग्भट्ट संहिता के निदानस्थान, शारीरस्थान, चिकित्सास्थान, कल्पस्थान तथा उत्तरस्थान में सम्पूर्ण रोगों का निदान (कारण), लक्षणों, रोग के भेद, गर्भ एवं शरीर सम्बधित विषयों का विस्तृत वर्णन है।

 अरिष्ट वर्ग या रोगों का वह लक्षण जिससे रोग की साध्य-असाध्यता एवं मृत्यु का ज्ञान होता है, इसका विस्तृत वर्णन है।

 समस्त रोगों की चिकित्सा, पंचकर्म के लिए औषधि द्रव्यों का वर्णन, पंचकर्म विधि, हानियों, उपचार आदि का वर्णन है।

 बाल रोग, बालकों में ग्रह विकार, भूत विद्या एवं मानसिक रोगों का वर्णन है।

 उर्ध जत्रुगत रोगों (सिर, आंख, नाक, कान के रोग) के लक्षण, गुप्त रोगों (स्त्री एवं पुरूषों के जननागों में होने वाले रोग) के कारण, लक्षण एवं चिकित्सा का व्यापक रूप से वर्णन दिया है।

 अपने समकक्ष आचार्यो के आयुर्वेद से सम्बन्धित सिद्धान्तों को सरलता से समझाना इस संहिता की विशिष्टता है।

संरचना
अष्टांगहृदय में 6 खण्ड, 120 अध्याय एवं कुल 7120 श्लोक हैं। अष्टांगहृदय के छः खण्डों के नाम निम्नलिखित हैं-

१) सूत्रस्थान (३० अध्याय)

२) शारीरस्थान (६ अध्याय)

३) निदानस्थान (१६ अध्याय)

४) चिकित्सास्थान (२२ अध्याय)

५) कल्पस्थान (६ अध्याय)

६) उत्तरस्थान (४० अध्याय)

 सूत्रस्थान 
(०१) आयुष्कामीयः  (०२) दिनचर्या  (०३) ऋतुचर्या  (०४) रोगानुत्पादनीयः  (०५) द्रवद्रव्यविज्ञानीयः  (०६) अन्नस्वरूपविज्ञानीयः  (०७) अन्नरक्षा  (०८) मात्राशितीयः  (०९) द्रव्यादिविज्ञानीयः  (१०) रसभेदीयः  (११) दोषादिविज्ञानीयः  (१२) दोषभेदीयः  (१३) दोषोपक्रमणीयः  (१४) द्विविधोपक्रमणीयः  (१५) शोधनादिगणसङ्र्नहः  (१६) स्नेहविधिः  (१७) स्वेदविधिः  (१८) वमनविरेचनविधिः  (१९) बस्तिविधिः  (२०) नस्यविधिः  (२१) धूमपानविधिः  (२२) गण्डुषादिविधिः  (२३) आश्चोतनाञ्जनविधिः  (२४) तर्पणपुटपाकविधिः  (२५) यन्त्रविधिः  (२६) शस्त्रविधिः  (२७) सिराव्यधविधिः  (२८) शल्याहरणविधिः  (२९) शस्त्रकर्मविधिः  (३०) क्षाराग्निकर्मविधिः ।

 शारीरस्थान 
(१) गर्भावक्रान्तिशारीराध्यायः (२) गर्भव्यापद्विध्यध्यायः (३) अङ्गविभागशारीराध्यायः (४) मर्मविभागशारीराध्यायः (५) विकृतिविज्ञानीयाध्यायः (६) दूतादिविज्ञानीयाध्यायः ।

 निदानस्थान 
(१) सर्वरोगनिदानाध्यायः (२) ज्वरनिदानाध्यायः (३) रक्तपित्तनिदानाध्यायः (४) श्वासहिध्मानिदानाध्यायः (५) राजयक्ष्मादिनिदानाध्यायः (६) मदात्ययादिनिदानाध्यायः (७) अर्शोनिदानाध्यायः (८) अतीसारग्रहणीरोगनिदानाध्यायः (९) मूत्राघातनिदानाध्यायः (१०) प्रमेहनिदानाध्यायः (११) विद्रधिवृद्धिगुल्मनिदानाध्यायः (१२) उदरनिदानाध्यायः (१३) पाण्डुरोगशोफविसर्पनिदानाध्यायः (१४) कुष्ठश्वित्रकृमिनिदानाध्यायः (१५) वातव्याधिनिदानाध्यायः (१६) वातशोणितनिदानाध्यायः ।

 चिकित्सास्थान 
(१) ज्वरचिकित्सिताध्यायः (२) रक्तपित्तचिकित्सिताध्यायः (३) कासचिकित्सिताध्यायः (४) श्वासहिध्माचिकित्सिताध्यायः (५) राजयक्ष्मादिचिकित्सिताध्यायः (६) छर्दिहृद्रोगतृष्णाचिकित्सिताध्यायः (७) मदात्ययादिचिकित्सिताध्यायः (८) अर्शश्चिकित्सिताध्यायः (९) अतीसारचिकित्सिताध्यायः (१०) ग्रहणीदोषचिकित्सिताध्यायः (११) मूत्राघातचिकित्सिताध्यायः (१२) प्रमेहचिकित्सिताध्यायः (१३) विद्रधिवृद्धिचिकित्सिताध्यायः (१४) गुल्मचिकित्सिताध्यायः (१५) उदरचिकित्सिताध्यायः (१६) पाण्डुरोगचिकित्सिताध्यायः (१७) श्वयथुचिकित्सिताध्यायः (१८) विसर्पचिकित्सिताध्यायः (१९) कुष्ठचिकित्सिताध्यायः (२०) श्वित्रकृमिचिकित्सिताध्यायः (२१) वातव्याधिचिकित्सिताध्यायः (२२) वातशोणितचिकित्सिताध्यायः ।

 कल्पस्थान 
(१) वमनकल्पाध्यायः (२) विरेचनकल्पाध्यायः  (३) वमनविरेचनव्यापत्सिद्ध्यध्यायः (४) बस्तिकल्पाध्यायः (५) बस्तिव्यापत्सिद्ध्यध्यायः (६) द्रव्यकल्पाध्यायः ।

 उत्तरस्थान 
(०१) बालोपचरणीयाध्यायः (०२) बालामयप्रतिषेधाध्यायः (०३) बालग्रहप्रतिषेधाध्यायः (०४) भूतविज्ञानीयाध्यायः (०५) भूतप्रतिषेधाध्यायः (०६) उन्मादप्रतिषेधाध्यायः (०७) अपस्मारप्रतिषेधाध्यायः (०८) वर्त्मरोगविज्ञानीयाध्यायः (०९) वर्त्मरोगप्रतिषेधाध्यायः (१०) सन्धिसितासितरोगविज्ञानीयाध्यायः (११) सन्धिसितासितरोगप्रतिषेधाध्यायः (१२) दृष्टिरोगविज्ञानीयाध्यायः (१३) तिमिरप्रतिषेधाध्यायः (१४) लिङ्गनाशप्रतिषेधायाध्यायः (१५) सर्वाक्षिरोगविज्ञानीयाध्यायः (१६) सर्वाक्षिरोगप्रतिषेधाध्यायः (१७) कर्णरोगविज्ञानीयाध्यायः (१८) कर्णरोगप्रतिषेधाध्यायः (१९) नासारोगविज्ञानीयाध्यायः (२०) नासारोगप्रतिषेधाध्यायः (२१) मुखरोगविज्ञानीयाध्यायः (२२) मुखरोगप्रतिषेधाध्यायः (२३) शिरोरोगविज्ञानीयाध्यायः (२४) शिरोरोगप्रतिषेधाध्यायः (२५) व्रणप्रतिषेधाध्यायः (२६) सद्योव्रणप्रतिषेधाध्यायः (२७) भङ्गप्रतिषेधाध्यायः (२८) भगन्दरप्रतिषेधाध्यायः (२९) ग्रन्थ्यर्बुदापचीनाडीविज्ञानीयाध्यायः (३०) ग्रन्थ्यर्बुदापचीनाडीप्रतिषेधाध्यायः (३१) क्षुद्ररोगविज्ञानीयाध्यायः (३२) क्षुद्ररोगप्रतिषेधाध्यायः (३३) गुह्यरोगविज्ञानीयाध्यायः (३४) गुह्यरोगप्रतिषेधाध्यायः (३५) विषप्रतिषेधाध्यायः (३६) सर्पविषप्रतिषेधाध्यायः (३७) कीटलूतादिविषप्रतिषेधाध्यायः (३८) मूषिकालर्कविषप्रतिषेधाध्यायः (३९) रसायनविध्यध्यायः (४०) वाजीकरणविध्यध्यायः ।

 वर्णित विषय 
अष्टाङ्गहृदयम के कुछ प्रमुख अध्यायों में वर्णित मुख्य विषय निम्नलिखित हैं-

1. आयुष्कामीय अध्याय

1. आयुर्वेद का प्रयोजन, आयुर्वेदावतरण, अष्टांगहृदय का स्वरूप, आयुर्वेद के आठ अंग
2. दोषों का वर्णन, विकृत-अविकृत दोष, दोषों के स्थान एवं प्रकोपकाल, वय आदि के अनुसार काल
3. दोषों का कोष्ठ पर प्रभाव, दोषों से गर्भप्रकृति का वर्णन
4. वात दोष के गुण, पित्त दोष के गुण, कफ दोष के गुण, संसर्ग-सन्निपात परिभाषा
5. धातुओं का वर्णन, मलों का वर्णन, दोष, धातु, मलों की वृद्धि एवं क्षय
6. रसों का वर्णन, रसो का वात आदि पर प्रभाव
7. द्रव्य का वर्णन, वीर्य का वर्णन, विपाक का वर्णन
8. द्रव्यों के गुणों का वर्णन
9. रोग एवं आरोग्य के कारण, रोग-आरोग्य में भेद 

2. दिनचर्या अध्याय

1. ब्रह्म मुहूर्त, दतवन का विधान, दतवन करने की विधि, दतवन का निषेध
2. अञ्जन प्रयोग, रसाञ्जन – प्रयोग विधि, नस्य आदि सेवन निर्देश
3. ताम्बूल सेवन विधि, ताम्बूल सेवन निषेध, अभ्यंग सेवन विधान, अभ्यंग के प्रमुख स्थान, अभ्यंग का निषेध
4. व्यायाम का विधान, व्यायाम का निषेध, अर्धशक्ति एवं काल निर्देश, शरीरमर्दन निर्देश, अतिव्यायाम से हानि, व्यायाम आदि का निषेध
5. उद्वर्तन (उबटन) के गुण, स्नान के गुण, उष्ण-शीत जल प्रयोग, स्नान का निषेध
6. भोजन आदि कर्तव्य, सुख का साधन धर्म, मित्र-अमित्र सेवन विचार, पापकर्मों का त्याग
7. अनुकूल व्यवहार-निर्देश, समदृष्टिता का निर्देश, सम्मान करने का निर्देश, याचकों की सम्मान विधि, समभाव का निर्देश, मधुरभाषण निर्देश, भाषण विधि, विचारों को गुप्त रखें, परच्छन्दानुवर्तन
8. इन्द्रियव्यवहार विधि, त्रिवर्ग – विरोध का निषेध, सभी धर्मों का आचरण, शरीरशुद्धि के प्रकार, रत्न आदि का धारण, छाता आदि धारण, दण्ड आदि धारण
9. गमन निर्देश, निषिद्ध कार्य, छींक आदि करने की विधि, आंगिक चेष्टाओं की मात्रा, मद्यविक्रय आदि का निषेध, अन्य निषिद्ध कर्म, अन्य सदुपदेश, सदाचार सूत्र, विचार पद्धति, सदवृत्त का उपसंहार

3. ऋतुचर्या अध्याय

1. छः ऋतुएँ, उतरायण तथा आदान काल, अग्निगुणप्रधान आदान काल, विसर्गकाल-परिचय, बल का चयापचय
2. हेमन्त ऋतुचर्या – प्रातःकाल के कर्तव्य, स्नान आदि की विधि, शीतनाशक उपाय, निवास विधि
3. शिशिर ऋतुचर्या, वसन्त ऋतुचर्या, मध्याह्नचर्या, वसन्त ऋतु में अपथ्य
4. ग्रीष्म ऋतुचर्या – सेवनीय पदार्थ, सत्तूसेवन विधि, मद्यसेवन विधि, मद्यपान का निषेध, भोजन-विधान, पेय-विधान, रात्रि में दुग्धपान-विधि, मध्याह्नचर्या, शयन-विधान,रात्रिचर्या, मनोहर वातावरण
5. वर्षा ऋतुचर्या – शरीर शुद्धि, सेवनीय विहार, त्याज्य विहार
6. शरद् ऋतुचर्या – आहार-विधि, हंसोदक सेवन-निर्देश, विहार-विधि, अपथ्य-निषेध, संक्षिप्त ऋतुचर्या, रससेवन-निर्देश, ऋतुसन्धि में कर्तव्य

4. रोगानुत्पादनीय अध्याय

1. वेगों को न रोकने का निर्देश, अपान वायु को रोकने से हानि, मलवेगरोधज रोग, मूत्रवेगरोधज रोग, वेगरोधजन्य रोगों की चिकित्सा, मूत्रवेगरोधज रोग-चिकित्सा 
2. उद्गारवेगरोधज रोग – चिकित्सा, छींक के वेग को रोकने से हानि, हिक्कावेगनिरोधज रोग – चिकित्सा, तृषावेगनिरोधज चिकित्सा, क्षुधावेगनिरोधज रोग – चिकित्सा, निद्रावेगनिरोधज रोग- चिकित्सा, कासवेगनिरोधज रोग – चिकित्सा, श्रमश्वासवेगनिरोधज रोग – चिकित्सा, जृम्भावेगनिरोधज रोग – चिकित्सा
3. अश्रुवेगनिरोधज रोग – चिकित्सा, छर्दिवेगनिरोधज रोग – चिकित्सा, शुक्र के वेग को रोकने के कारण उत्पन्न रोग – चिकित्सा, वेगरोधी के असाध्य लक्षण, सामान्य चिकित्सा
4. धारणीय वेग, शोधन की आवश्यकता, संशोधन कर्म की प्रशंसा, रसायन वाजीकरण योगों का प्रयोग, शोधनोत्तर चिकित्सा, चिकित्सा का फल, आगन्तुज रोग, निजागन्तुक रोगों का निरोध एवं शमन, शोधन योग्य ऋतुएं, स्वस्थ रहने के उपाय

5. द्रवद्रव्यविज्ञानीय अध्याय
1.तोयवर्ग – गंगा का जल, गंगाजल का परिचय, सामुद्र जल, पानीय जल, न पीने योग्य जल, कूप आदि का जल, जलपान-विधि, जलपान का प्रभाव, शीतल जलपान के लाभ, उष्ण जलसेवन के लाभ, शृतशीत एवं बासी जल, नारियल का ज़ल, उत्तम एवं अधम जल

2. क्षीरवर्ग – सामान्य दूध के गुण, गाय के दूध के गुण, भैंस के दूध के गुण, बकरी के दूध के गुण, ऊँटनी के दूध के गुण, मानुषी दूध के गुण, भेड़ी के दूध के गुण, हथिनी के दूध के गुण, एकशफ दूध के गुण, आम-शृत दुग्ध-गुण, धारोष्ण दूध के गुण, दधिगुण-वर्णन, तक्र का वर्णन, मस्तु का वर्णन, नवनीत वर्णन, दूध का नवनीत, घृत के गुण, पुराने घृत के प्रयोग, किलाट आदि का वर्णन, उत्तम अधम विचार

3. इक्षुवर्ग – ईख के रस का वर्णन, अगले भाग का रस, यान्त्रिक रस के भेद, ईख के भेद एवं गुण, शतपर्वक आदि ईखों के गुण, फाणित के गुण, गुड़ के गुण, पुराने-नये गुड़ के गुण, मत्स्यण्डिका आदि के गुण, यासशर्करा के गुण, सभी शर्कराओं के गुण, शर्करा की उत्तमता

4. मधुवर्ग – मधु का वर्णन, उष्ण मधुसेवन का निषेध, संशोधन में मधु-प्रयोग 

5. तैलवर्ग – सामान्य तैल का वर्णन, एरण्डतेल के गुण, सरसों का तेल, बहेड़े की गिरी का तेल, नीम की गिरी का तेल, अतसी-कुसुम्भ तेल, प्राणिज स्नेह

6. मद्यवर्ग – मद्य का वर्णन, नया एवं पुराना मद्य, मद्य का निषेध, विभिन्न सुराओं का वर्णन, वारूणी–परिचय, यव (जौ से निर्मित) सुरा, बहेड़ा की सुरा, कौहली सुरा, मधूलक सुरा, अरिष्ट- परिचय, मुनक्का (मार्द्वीक) आसव, खार्जूर, शार्कर आसव, गुड़-निर्मित आसव, सीधु का वर्णन, मध्वासव का वर्णन, शुक्त का वर्णन, गुड़ आदि शुक्त, कन्द आदि शुक्त, शाण्डाकी-वर्णन, धान्याम्ल आदि का वर्णन, सौवीरक तथा तुषोदक

7. मूत्रवर्ग –  मूत्रों का वर्णन

6. अन्नस्वरूपविज्ञानीय अध्याय

 अष्टांगहृदय की टीकाएँ 
अष्टांगहृदय पर प्रसिद्ध सर्वाङ्गसुन्दरा टीका लिखने वाले अरुणदत्त मृगांकदत्त के पुत्र थे। वे एक बहुमुखी प्रतिभा से युक्त विद्वान थे, जिन्हें प्राचीन विद्या की कई शाखाओं का व्यापक ज्ञान था। ऐसा कहा जाता है कि वे बंगाल के मूल निवासी थे और हेमाद्रि से पहले 13वीं शताब्दी के आरंभिक काल में रहते थे। 

हेमाद्रि ने अष्टांगहृदय पर आयुर्वेदरसायन नामक टीका लिखी। वे देवगिरि के राजा महादेव (शासनकाल 1260 – 1271 ई०) तथा उनके उत्तराधिकारी राजा रामदेव (शासनकल 1271 – 1309 ई०) के श्रीकरणाधिप (मन्त्री एवं महालेखाकार) थे।

इनके अतिरिक्त चन्द्रनन्दन (१०वीं शताब्दी ई०) ने पदार्थचन्द्रिका नामक टीका लिखी है।  इन्दु (९वीं-१०वीं शताब्दी ई०) ने इन्दुमती नामक टीका लिखी। शिवदास सेन (१५वीं शताब्दी ई०)  ने तत्त्वबोध नामक टीका लिखी है। दामोदर रानडे (१७वीं शताब्दी ई०) ने सङ्केतमञ्जरी नामक टीका लिखी है।

अष्टाङ्गहृदय का अरबी अनुवाद आठवीं शताब्दी में बगदाद में प्राप्त हुआ। वैडूर्यकभाष्य तिब्बती भाषा में प्राप्त होता है। इसका जर्मन अनुवाद भी "Vāgbhaṭa's Aṣṭāṅgahṛdayasaṃhitā : Ein altindisches Lehrbuch der Heilkunde" नाम से 1941 में प्रकाशित हुआ। 

 सर्वांगसुन्दरा की सप्तविध कल्पना 
शास्त्र में वर्णन करने योग्य विषयों को अधिक स्पष्ट रूप से प्रकट करने हेतु अनेकों कल्पनाएँ की जाती है (योजनाएँ बनायी जातीं हैं), जिससे विषय का ज्ञान सरलता से हो सके। अरुणदत्त 
ने सर्वांगसुन्दरा में निम्नस्थ सात कल्पनाएँ मानी है-पदार्थविज्ञान, पृष्ठ २२९-२३० (रविदत्त त्रिपाठी) प्रधानस्य कल्पना, प्रदानेन कल्पना, गुणकल्पना  नाम, लेशकल्पना  नाम, विद्याकल्पना नाम, भक्ष्यकल्पना नाम, तथा आज्ञाकल्पना नाम।

१. प्रधानस्य कल्पना - किसी कार्यविशेष के लिए उस कार्य की सम्पन्नता हेतु जो प्रधान द्रव्य है, उस द्रव्य द्वारा जो कल्पना की जाती है, वह प्रधान कल्पना है । जैसे "सर्पिः स्नेहनं क्षीरं जीवनम" (घृत स्नेहन तथा दुग्ध जीवन है) । यहाँ स्नेहन तथा जीवन हेतु घृत एवं दुग्ध द्वारा जो कल्पना होती है, वह प्रधान कल्पना है । स्नेहन तथा जीवन तर एवं जल आदि मे नहीं कहा जाता है । 

२. प्रधानेन कल्पना - जैसे क्षीर, दधि, तक्र, मस्तु, नवनीत घृत, पुराण घृत, किलाट, पीयूष एवं कूची का मोरटादि वभे सब क्षीरवर्ग कहा गया है । यहाँ क्षीर की प्रधानता में प्रधान से कल्पना की गई है और सब क्षीरवर्ग कहा गया है। 

३. गुणकल्पना नाम - जिस धर्म से युक्त होने पर समथे माना जाता है, उस धर्म से युक्त अगुण होते हए भी गुण माना जाता है। जैसे चिकित्सा के चार पाद है, चिकित्सक में दक्षत्व आदि कल्पना गुण कल्पना है । 

४. लेशकलत्पना नाम - "अनुपदिष्टस्य विधेः कण्ठपाठेन यत्किञ्चित्‌ सूत्रावयवान्तरमाश्रित्यार्थः कल्प्यते" (जिस विधि को स्पष्ट रूप से न कहा गया हो, परन्तु सूत्र के अन्तर्गत आने वाले पद से कल्पना की गई हो, वह केश कल्पना है।) जैसे- आयुर्वेद मे कालाकाल मृत्यु का स्पष्ट लक्षण नहीं कहा गया है, परन्तु वाक्य के अन्तर्गत पदों से अर्थ निकाला जाता है। 

५. विद्याकल्पना नाम - अन्य शास्त्रों मे वर्णित विषय को अपने शास्त्र में हितकर सिद्ध करना विद्या कल्पना है। यथा- "अर्चयेद्‌ देवगोविप्र" यह धर्मशास्त्र का उपदेश सद्वृत्त प्रकरण में अष्टांगहृदय ने स्वीकार कर लिया। 

६. भक्ष्यकल्पना नाम - किसी भक्ष्य ( आहार ) के विषय में यह कहना कि "एतत्‌ तदमृतं साक्षात्‌" ( अष्टांगहृदय, उत्तरतन्त्र ४०।७५ ) अर्थात्‌ 'यह साक्षात्‌ अमृत है', यह 
भक्ष्यकल्पना है। 

७. आज्ञाकल्पना नाम - बिना किसी हेतु के आप्तों के वाक्यों के आधार पर जो विधि या निषेध किया जाता है, वह आज्ञाकल्पना है। जैसे पृथ्वी पर लिखना नहीं चाहिए तथा तिनकों को नाखून से नहीं काटना चाहिए, इत्यादि । 

ध्यातव्य है कि तन्त्रयुक्तिकार ने इस प्रकार से कल्पनाएँ बतायीं हैं- 
 १. प्रधान कल्पना, २. गरुण कल्पना, ३. लेश कल्पना, ४. इंगित कल्पना, ५. विभव कल्पना, ६. भक्ति कल्पना, एवं  ७. आज्ञा कल्पना । 

इस प्रकार इन्होने तीन अन्य कल्पनाए बतला है, जिनके लक्षण निम्नस्थ हैं- 

१. इगित कल्पना - यह विद्या कल्पना है । 

२. विभव कल्पना - पहले कहा जा चुका है, किन्तु यहाँ नहीं कहा गया है, तो उसको यहाँ भी मान लेना विभव कल्पना है । 

३. भक्ति कल्पना - भक्ति उपचार लक्षणा है । अर्थात्‌ इस पद का अन्य भी अर्थ निकलता है।

सन्दर्भ

इन्हें भी देखें
अष्टांगसंग्रह (वृद्ध वाग्भट द्वारा रचित)

 बाहरी कड़ियाँ 
 अष्टांगहृदय (देवनागरी में)
 अष्टांग हृदय (रोमन में)
 अष्टांगहृदयम् (सर्वांगसुन्दरी व्याख्या सहित ; हिन्दी व्याख्या : श्री लालचन्द्र वैद्य)
 अष्टाङ्गहृदय (हिन्दी व्याख्या- अत्रिदेव गुप्त) 
   Ashtanga Hridaya of Vagbhata (अरुणदत्त की 'सर्वांगसुन्दरा' तथा हेमाद्रि की 'आयुर्वेदरसायन' टीका सहित)
अष्टांगहृदय प्रथम अध्याय  (हिन्दी अर्थ सहित)
अष्टाङ्गहृदयम् एवम् अष्टाङ्गसङ्ग्रहः

हृदय, अष्टांग
हृदय, अष्टांग
हृदय, अष्टांग